Det bliver totalentreprenøren MT Højgaard, der får til opgave at bygge Sundhedens Hus i Hurup. Det har Region Nordjylland besluttet, og valget falder på netop MT Højgaard, fordi firmaet kan levere det ønskede byggeri bæredygtigt og med store hensyn til energiforbruget. - Det er jo så nyt i Danmark med vores version af den tyske certificeringsordning for bæredygtighed, DGNB. Med MT Højgaards egen vægtning af denne del af opgaven og deres valg af samarbejdspartnere er vi overbevist om, at selskabet er det rigtige til opgaven, siger projektleder Anne Hedegaard. MT Højgaard har sammensat et hold af arkitektfirmaet Christensen & Rottbøll og ingeniørfirmaet Grontmij, som begge har erfaring med at bygge energirigtige bygninger. Projektet er allerede begyndt, og Region Nordjylland forventer, at byggeriet af sundhedshusets cirka 1700 kvadratmeter kan gå i gang over sommeren, og at huset kan stå færdigt i begyndelsen af september 2013.
Region Nordjylland har valgt MT Højgaard som entreprenør, når Sundhedens Hus i Hurup skal bygges.